БҚО-да қызылша жұқтырғандардың 94 пайызы - екпе алмағандар
DATE: 04:41, 21 Қараша 2023 | GMT +5
TITLE: БҚО-да қызылша жұқтырғандардың 94 пайызы - екпе алмағандар
URL: https://kaz.inform.kz/news/batis-kazakstanda-kizilshamen-auirgandar-sani-kobeyp-otir-6a462d/
META: DATE: 04:41, 21 Қараша 2023 | GMT +5
TOTAL WORDS: 235
AUTHOR(S):
TEXT: БҚО санитариялық-эпидемиологиялық бақылау департаментінің басшысы Мұхамғали Арыспаевтың мәлім еткеніндей, облыста 20 қарашадағы мәлімет бойынша қызылшамен ауырған 216 науқас тіркелді. Оның сөзіне қарағанда, бұл 100 мың тұрғынға шаққанда, 31, 2-ден келеді. Ауырғандардың басым бөлігі немесе 68 пайызы – балалар, 8, 3 пайызы – жасөспірімдер, 23, 6 пайызы – ересектер. Жиында штаб төрағасы өңірде қызылша бойынша эпидемиологиялық жағдайды тұрақтандыру мақсатында профилактикалық және эпидемияға қарсы іс-шараларды ширатуды тапсырды. Аталмыш департамент мәліметі бойынша дерт облыстың барлық ауданында анықталып отыр. Бірақ ең көбі Орал қаласында және Бөрлі, Сырым аудандарында тіркелді. Науқастардың 94 пайызы – түрлі себептермен екпе алмағандар, соның ішінде 34, 9 пайызы – екпеден бас тартқандар, 18, 3 пайызы – медициналық көрсетілім бойынша кейінге шегерілгендер, 13, 4 пайызы – екпе алу жасына жетпегендер. «Қызылшаны емдеудің арнайы және тиімді емі жоқ. Қызылшадан қорғанудың жалғыз тиімді жолы – вакцинация. Ұлттық егу күнтізбесіне сәйкес 1 жасқа дейінгі 9 255 сәби, 6 жастағы 9 744 бала жоспарлы вакцинациядан өтті. Вакцинация үшін қызылшаға қарсы тиімді әрі қауіпсіз, қызамыққа және паротитке қарсы компоненттері бар вакцина қолданылады. Еліміздегі сияқты, Батыс Қазақстан облысында да 7 қарашадан қызылшаға қарсы қосымша жаппай иммундау басталды. Вакцинацияны 6 айдан бастап 11 айға дейінгі балалар, 2, 3, 4 жастағы балалар алады. Сондай-ақ вакцинация мәртебесі белгісіз адамдар үшін де жүргізіледі. Күні бүгінге дейін 1 731 бала қызылшаға қарсы екпе алды. Вакцинация одан әрі жалғасуда», - деп хабарлады ведомстводан. Еске сала кетейік, бұдан бұрын Батыс Қазақстанда қызылша дертіне шалдыққандар саны 155-ке жеткенін жазған болатынбыз
